**ELŐTERJESZTÉS A KÉPVISELŐ-TESTÜLET 2024.10.07-i ALAKULÓ ÜLÉSÉRE**

**Tárgy:** Képviselői tiszteletdíjak megállapítása

***Tisztelt Képviselő-testület!***

A képviselők tiszteletdíjáról szóló helyi rendelet megalkotására az Mötv. 143. § (4) bekezdés f) pontja adja a felhatalmazást:

„*Felhatalmazást kap a helyi önkormányzat képviselő-testülete, hogy rendeletben határozza meg: az önkormányzati képviselőnek, a bizottsági elnöknek és tagnak, továbbá a tanácsnoknak járó tiszteletdíjat és természetbeni juttatást;”*

Az Alkotmánybíróság 21/2004. (VI.10.) AB határozata kimondta, hogy alkotmányos követelmény, hogy a helyi önkormányzatok képviselő-testülete bizottságainak tagjai – önkormányzati képviselő és nem önkormányzati képviselő bizottsági tagok – a bizottsági munkájukért azonos tiszteletdíjban részesüljenek. Az önkormányzati képviselő-testület a bizottságait úgy választja meg, hogy az elnökkel együtt számolva a bizottság tagjainak többsége önkormányzati képviselő. A bizottság munkájában, működésében azonban a bizottság tagjainak azonosak a jogaik, azonosak feladataik, kötelezettségeik. Következésképpen a jogegyenlőség elvének megsértése miatt alkotmányellenes az olyan szabályozás, amely a bizottsági munkáért az önkormányzati képviselőnek, illetőleg a nem képviselő bizottsági tagnak eltérő tiszteletdíjat állapít meg.

Mivel az önkormányzati képviselők tiszteletdíjának megállapításáról szóló új, vagy módosító rendelet 2024. október 1-je utáni időpontban lépnek hatályba, a Jat. 2. § (2) bekezdése alapján az önkormányzati képviselőket megválasztásuk napjától (2024. október 1-je) is már megilletheti a tiszteletdíj. Ez esetben az átmeneti rendelkezések között kell szabályozni, hogy 2024. október 1-jétől már megilleti a képviselőket a tiszteletdíj. Az Mötv. 35. § (2) bekezdésében foglalt azon korlátozáson túl, hogy a tiszteletdíj megállapítása nem veszélyeztetheti az önkormányzat kötelező feladatainak ellátását, nincs törvényi előírás a képviselők juttatásaival kapcsolatban, annak mértékét és formáit a képviselő-testület szabadon állapítja meg.

A jelenleg hatályos szabályozást 2019 októberében fogadta el az előző képviselő testület, ebben a képviselői tiszteletdíj mértéke havi bruttó 42.000 forint összegben került megállapításra, a bizottsági munkáért nem került meghatározásra díjazás. Javaslom, hogy a képviselői tiszteletdíj havi bruttó 50.000 forintban kerüljön megállapításra és a bizottsági munkáért a korábbiaknak megfelelően ebben az önkormányzati ciklusban se járjon külön díjazás.

Kérem a tisztelt Képviselő-testületet, hogy mérlegelni szíveskedjék a fentiekben részletezett javaslatot a képviselői tiszteletdíj mértékének megállapításáról és az előterjesztés mellékletét képező rendelet módosítás tervezetet jóváhagyni szíveskedjen.

Kecskéd, 2024. október 1.

Kaszányiné Ruppert Tímea s.k.

polgármester

1. sz. melléklet: rendelet módosítás tervezet

**Kecskéd Község Önkormányzat Képviselő-testületének**

**10/2024. (X.7.) önkormányzati rendelete**

**az önkormányzati képviselők tiszteletdíjáról szóló 9/2019.(X.31.) sz. önkormányzati rendelet módosításáról**

Kecskéd Község Önkormányzata a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 35. § (1) bekezdésében meghatározott feladatkörében eljárva a következőket rendeli el:

1.§

Az önkormányzati képviselők tiszteletdíjáról szóló 9/2019.(X.31.) sz. önkormányzati rendelet (a továbbiakban: Rendelet) 2.§ (1) bekezdése helyébe a következő rendelkezés lép:

„2.§ (1) A képviselői tiszteletdíj mértéke bruttó 50.000,- Ft/hó.”

2.§

Ez a rendelet 2024. október 8-án lép hatályba, de rendelkezését 2024. október 1-től kell alkalmazni.

Kaszányiné Ruppert Tímea Kocsis Gábor

polgármester jegyző